ไฟแนนเชียลไดเจสต์
APCS แจกปันผล 25 สต.
7 ต.ค. 2554

APCS แจกปันผล 25 สต.
บริษัท เอเซีย พรีซิชั่น (APCS) หุ้นน้องใหม่ที่เพิ่งเข้าซื้อขายในตลาดหลักทรัพย์ เมื่อวันที่ 29 ก.ย.ที่ผ่านมา จะนำกำไรสะสมมาจ่ายเงินปันผลระหว่างกาลหุ้นละ 0.25 บาท ให้กับผู้ถือหุ้นที่มีชื่อในทะเบียนวันที่ 21 ต.ค. กำหนดจ่ายเงินวันที่ 4 พ.ย. 2554
ทั้งนี้ APCS นำหุ้นเข้าซื้อขายในจังหวะไม่ดี ส่งผลให้ราคาหุ้นวันแรกปิดที่ 5.25 บาท ต่ำกว่าราคาเสนอขายให้ประชาชนครั้งแรก (ไอพีโอ) ที่ 5.45 บาท และช่วงที่ผ่านมาปรับตัวลงไปต่ำสุดถึง 3.86 บาท ก่อนกระเตื้องขึ้นมา ล่าสุด วันที่ 6 ต.ค. ปิดเหนือราคาจองเป็นวันแรกที่ระดับ 4.58 บาท เพิ่มขึ้นจากวันก่อน 0.24 บาท หรือ 5.53% คิดเป็นมูลค่าทั้งสิ้น 54.64 ล้านบาท 
MCS ยันไม่กระทบน้ำท่วม
บริษัท เอ็ม.ซี.เอส.สตีล (MCS) แจ้งตลาดหลักทรัพย์ว่าสถานการณ์น้ำท่วม อ.บางไทร จ.พระนครศรีอยุธยา ไม่มีผลกระทบใดๆ ต่อบริษัท ทางบริษัทยังสามารถผลิตงานได้ตามปกติ โดยขณะนี้ระดับน้ำอยู่ในระดับที่ต่ำกว่าพื้นที่ของบริษัทประมาณ 60 ซม. และทางบริษัทได้ประสานกับเทศบาลให้ป้องกันพื้นที่รอบนอกเป็นอย่างดี และยังมีแผนป้องกันกรณีฉุกเฉินไว้พร้อม
PTTGC เข้า SET 50 และ SET 100
ตลาดหลักทรัพย์แห่งประเทศไทย (ตลท.) เปิดเผยว่า บริษัท ปตท.อะโรเมติกส์และการกลั่น (PTTAR) และบริษัท ปตท.เคมิคอล (PTTCH) เป็นหลักทรัพย์อยู่ใน SET 50 และ SET 100 เมื่อควบรวมกิจการทำให้เกิดเป็นบริษัทใหม่คือ บริษัท พีทีที โกลบอล เคมิคอล (PTTGC) ซึ่งจะนำเข้าจดทะเบียนในตลาดหลักทรัพย์ต่อไปนั้น ตลาดจึงนำหุ้น PTTGC เข้าเป็นหลักทรัพย์ในดัชนี SET 50 และ SET 100 ด้วย 
ทั้งนี้ จะมีผล ณ วันที่มีการจดทะเบียนรับ PTTGC และเป็นวันที่ PTTAR และ PTTCH สิ้นสภาพการเป็นหลักทรัพย์จดทะเบียน พร้อมทั้งนำหลักทรัพย์สำรอง (Replacement) จำนวน 1 หลักทรัพย์ของดัชนี SET 50 และ SET 100 เข้ารวมคำนวณในดัชนี
ตลาดหลักทรัพย์จะขึ้นเครื่องหมาย SP ห้ามการซื้อขายหุ้น PTTCH และ PTTAR วันที่ 1120 ต.ค. 2554 เพื่อเตรียมการเกี่ยวกับการจัดสรรหุ้นของบริษัทใหม่ให้แก่ผู้ถือหุ้นของ PTTCH และของ PTTAR รวมถึงการดำเนินการต่างๆ 
ETG เพิกถอนหุ้นซื้อขายวันสุดท้าย 13 ต.ค.
บริษัท อีเทอร์นิตี้ แกรนด์ โลจิสติคส์ (ETG) ขอเพิกถอนหุ้นออกจากการเป็นบริษัทจดทะเบียนในตลาดหลักทรัพย์ เอ็ม เอ ไอ (mai) โดยสมัครใจมีผลตั้งแต่วันที่ 14 ต.ค. 2554 โดยหุ้น ETG จะซื้อขายในตลาดเป็นวันสุดท้ายในวันที่ 13 ต.ค. 2554